b"\n_START_ARTICLE_\nSheree North\n_START_SECTION_\nBarndom\n_START_PARAGRAPH_\nDawn Shirley Bethel ble f\xc3\xb8dt 17. januar 1933 i Los Angeles i California, som datter av June Shoard og Edward Bethel. Foreldrene hennes ble skilt kort tid senere. Som voksen fant hun ut at Richard Francis Crang var hennes biologiske far. Som ti\xc3\xa5ring begynte Bethel \xc3\xa5 danse i forestillingene til USO under andre verdenskrig. Da hun var 15 \xc3\xa5r gammel giftet hun seg med Fred Bessire, og f\xc3\xb8dte sitt f\xc3\xb8rste barn som 16-\xc3\xa5ring. Hun fortsatte dansekarrieren p\xc3\xa5 nattklubber under navnet Shirley Mae Bessire.\n_START_SECTION_\nKarriere\n_START_PARAGRAPH_\nBethel filmdebuterte med en liten rolle i For fulle mugger (1951). Hun ble deretter oppdaget av en koreograf da hun opptr\xc3\xa5dte p\xc3\xa5 Macayo Club i Santa Monica, og fikk en rolle som korjente i Jenter, her kommer jeg (1953) med Bob Hope i hovedrollen. Det var p\xc3\xa5 denne tiden hun begynte \xc3\xa5 bruke artistnavnet Sheree North. Hun debuterte p\xc3\xa5 Broadway med en birolle i musikalen Hazel Flagg og ble bel\xc3\xb8nnet med en Theatre World Award for innsatsen. North spilte den samme rollen i filmversjonen av musikalen Lev livet lystig (1954). I begynnelsen av 1954 spilte hun i en TV-versjon av Cole Porters musikal Anything Goes p\xc3\xa5 The Colgate Comedy Hour. I \xc3\xb8vrige roller spilte blant andre Ethel Merman, Frank Sinatra og Bert Lahr._NEWLINE_Samme \xc3\xa5ret signerte North en fire\xc3\xa5rskontrakt med 20th Century Fox. Filmselskapet h\xc3\xa5pet at hun skulle erstatte deres st\xc3\xb8rste blonde filmstjerne, Marilyn Monroe, som begynte \xc3\xa5 stille stadig st\xc3\xb8rre krav til kontroll over sin egen karriere. North pr\xc3\xb8vespilte for to av deres kommende musikalfilmer The Girl in Pink Tights og Show business, i roller som opprinnelig var tiltenkt Monroe. Hun fikk ingen av dem, ettersom den f\xc3\xb8rste filmen aldri ble produsert og Monroe motvillig aksepterte \xc3\xa5 spille i den andre. I mars 1954 ble det skandale da det ble avsl\xc3\xb8rt at North hadde danset i bikini i en 8 mm erotisk film. Fox var imidlertid i stand til \xc3\xa5 bruke dette til \xc3\xa5 \xc3\xb8ke populariteten hennes, p\xc3\xa5 samme m\xc3\xa5te som de hadde gjort med Monroes nakenbildeskandale to \xc3\xa5r tidligere._NEWLINE_    _NEWLINE_I 1955 spilte North hovedrollen i To piker p\xc3\xa5 galeien, sammen med Betty Grable. Rollen hennes hadde opprinnelig blitt tilbudt Monroe. North ble avbildet p\xc3\xa5 forsiden av Life med tittelen \xc2\xabSheree North overtar for Marilyn Monroe\xc2\xbb. Norths dansing til \xc2\xabShake, Rattle and Roll\xc2\xbb blir ofte trukket frem som filmens mest minneverdige scene. Hun deltok ogs\xc3\xa5 i TV-programmer som What's My Line? og Shower of Stars._NEWLINE_I 1956 spilte North hovedrollen i komedien L\xc3\xb8ytnant i skj\xc3\xb8rt, sammen med Tom Ewell. Filmen handler om en manns opplevelser etter at hans kone avtjener verneplikten, og har blitt sammenlignet med Gresskar i n\xc3\xb8d (1955) med Monroe og Ewell i hovedrollene. North spilte deretter en birolle i musikalen Jazzens ungdom (1956), med Gordon MacRae, Dan Dailey og Ernest Borgnine. Hun ble imidlertid ikke promotert s\xc3\xa5 mye av Fox lenger. P\xc3\xa5 dette tidspunktet hadde filmselskapet skrevet kontrakt med Jayne Mansfield og brukte ressursene p\xc3\xa5 \xc3\xa5 promotere henne som Monroes ersatter i stedet. North uttalte til pressen: \xc2\xabJayne er mye bedre utrustet enn meg til \xc3\xa5 konkurrere mot Marilyn.\xc2\xbb  _NEWLINE_I 1957 spilte North i to dramafilmer i svarthvitt: Veien til gullet og Slik lever vi. \xc3\x85ret etter spilte North en birolle i krigsdramaet Fryktens tid, med Robert Wagner og Dana Wynter. Hun spilte ogs\xc3\xa5 en birolle i musikalkomedien Karneval i New Orleans, med Pat Boone og Tommy Sands. Norths kontrakt med Fox ble ikke fornyet i 1958, men hun fortsatte \xc3\xa5 spille i filmer. Hun hadde ogs\xc3\xa5 gjesteroller i en rekke TV-serier de neste \xc3\xa5rene, inkludert Kruttr\xc3\xb8yk, Breaking Point, Ben Casey, Burke's Law, The Virginian, Jaget og Mannix. I 1962 returnerte North til Broadway i Harold Romes musikal I Can Get It for You Wholesale, med Elliott Gould og Barbra Streisand._NEWLINE_Norths neste filmrolle var hovedrollen i science-fiction-filmen Destination Inner Space (1966). I 1969 spilte hun en sentral rolle i The Trouble with Girls, med Elvis Presley. De neste \xc3\xa5rene spilte North blant annet i Don Siegels Charley Varricks kupp de luxe (1973). Hun hadde ogs\xc3\xa5 en liten rolle som John Waynes fortapte kj\xc3\xa6rlighet i hans siste film, The Shootist (1976). North spilte biroller i de to Charles Bronson-filmene Breakout, med Robert Duvall og Randy Quaid, i 1975 og Telefon, med Donald Pleasence og Lee Remick, i 1977. I 1980 spilte hun rollen som Marilyn Monroes mor i den biografiske filmen Marilyn: The Untold Story, med Catherine Hicks i hovedrollen._NEWLINE_North fortsatte \xc3\xa5 spille gjesteroller i TV-serier og p\xc3\xa5 1970- og 1980-tallet spilte hun i blant annet Cannon, The Streets of San Francisco, Kojak, Hawaii Five-O, The Mary Tyler Moore Show, Baretta, Magnum, P.I., Matlock, Jessica Fletcher og Pantertanter. North spilte ogs\xc3\xa5 den ene hovedrollen i komiserien Big Eddie, med Sheldon Leonard, i 1975. Fra 1980 til 1981 spilte hun den ene hovedrollen i komiserien I'm a Big Girl Now, med Diana Canova, Danny Thomas, Rori King og en ung Martin Short. I 1983 spilte hun i Steven Bochcos nye serie, Bay City Blues, sammen med Michael Nouri, Dennis Franz, Pat Corley og Sharon Stone. Den timeslange dramaserien varte i \xc3\xa5tte episoder._NEWLINE_P\xc3\xa5 1990-tallet spilte North en gjesterolle som Babs Kramer, moren til rollefiguren Cosmo Kramer, i to episoder av TV-serien Seinfeld. Hennes siste filmrolle var i John Landis' Susan's Plan i 1998.\n_START_SECTION_\nPrivatliv\n_START_PARAGRAPH_\nNorth var gift fire ganger og hadde to barn. I 1948 giftet hun seg med tegneren Fred Bessire, som hun fikk datteren Dawn sammen med. Ekteskapet tok slutt i 1953. I 1955 giftet hun seg med musikkutgiveren John \xc2\xabBud\xc2\xbb Freedman, men ekteskapet tok slutt \xc3\xa5ret etter. Hennes tredje ekteskap var med psykologen Gerhardt Sommer, som hun fikk dattern Erica Eve sammen med. Ekteskapet tok slutt i 1963. Hun giftet seg senere med Phillip Norman, som hun var gift med frem til sin d\xc3\xb8d._NEWLINE_North d\xc3\xb8de 4. november 2005 p\xc3\xa5 Cedars-Sinai Medical Center, av komplikasjoner i forbindelse med en operasjon."